Predkladacia správa

Vláda Slovenskej republiky na svojom zasadnutí dňa 7. novembra 2001 schválila uznesenie  č. 1070, kde v časti C. ukladá podpredsedovi vlády I. Miklošovi a ministerke financií prijať a realizovať opatrenia na riešenie rizík prekročenia rozpočtovaného schodku verejnej správy na rok 2001 a zabezpečiť splnenie úloh vyplývajúcich z vyhlásenia vlády o hospodárskej politike na rok 2001 v oblasti verejných financií.

Vláda SR už poverila vyriešením v podstate rovnakej úlohy ako je úloha z časti C. uznesenia 1070/2001, svojim uznesením č. 273 zo dňa 28. marca 2001. Úlohou B. 3 vláda vtedy uložila ministerke financií zabezpečiť plnenie kvantitatívnych cieľov uvedených v prílohe 3. V prílohe 3 uvedeného uznesenia boli pritom uvedené aj fiskálne ciele pre oblasť verejných financií.

Problematika rozpočtu je v zmysle zákona SNR č. 347/1990 o organizácii ministerstiev a ostatných ústredných orgánov štátnej správy Slovenskej republiky plne v kompetencii Ministerstva financií Slovenskej republiky. Súčasťou tohto ministerstva je i sekcia rozpočtu, vrátane odboru verejných rozpočtov. Na rozpočtovej sekcii pritom pracuje približne 125 zamestnancov. 
 
Ministerstvo financií si doteraz plnilo úlohu z uznesenia č. 273/2001. Príkladom môže byť materiál Predpoklad plnenia štátneho rozpočtu v roku 2001 a návrhu na riešenie vybraných výdavkových titulov, ktorý pripravilo Ministerstvo financií a vláda ho zobrala na vedomie    3. októbra 2001 svojim uznesením  č. 939. 

Podpredseda vlády nemá nijaké kompetencie na prijímanie a realizáciu opatrení, ktoré sú definované v uznesení vlády č.1070. Podpredseda vlády pre ekonomiku nemá na rozdiel od ministerstva financií dostatočné nástroje ani na monitorovanie aktuálneho vývoja vo verejných financiách. 

Vzhľadom na vyššiu uvedené sa navrhuje zrušiť časť C. z uznesenia vlády č. 1070/2001.